12. ฐานะการเงินและผลการดำเนินงาน

สรุปรายงานการสอบบัญชี

สำนักงานผู้สอบบัญชี : บริษัท เคพีเอ็มจี ภูมิไชย สอบบัญชี จำกัด (KPMG PHOOMCHAI AUDIT
LTD.)

รายชื่อผู้สอบบัญชี : นายวินิจ ศิลามงคล (MR. WINID SILAMONGKOL)

 หมายเลขผู้สอบบัญชีเลขที่ 3378 หรือ

นายวิเชียร ธรรมตระกูล (MR. VICHIEN THAMTRAKUL)

หมายเลขผู้สอบบัญชีเลขที่ 3183

จากการปฏิบัติงานตรวจสอบตามมาตรฐานการสอบบัญชีที่รับรองทั่วไป
ผู้สอบบัญชีมีความเห็นว่างบการเงินรวมของบริษัทปูนซิเมนต์ไทย จำกัด (มหาชน) และบริษัทย่อย
แสดงฐานะการเงิน ผลการดำเนินงาน และกระแสเงินสด สำหรับแต่ละปีสิ้นสุดวันที่ 31 ธันวาคม
2548, 2547 และ 2546 โดยถูกต้องตามที่ควรในสาระสำคัญตามหลักการบัญชีที่รับรองทั่วไป

 

งบการเงินรวม และอัตราส่วนทางการเงิน

ของ

บริษัทปูนซิเมนต์ไทย จำกัด (มหาชน) และบริษัทย่อย

[]

[]

[]

[]

งบการเงิน และอัตราส่วนทางการเงิน

ของ

บริษัทปูนซิเมนต์ไทย จำกัด (มหาชน)

[]

[]

[]

[]

[]

คำอธิบายและการวิเคราะห์ของฝ่ายจัดการ 

(Management Discussion and Analysis)

ผลการดำเนินงานและฐานะทางการเงินของบริษัทปูนซิเมนต์ไทย จำกัด (มหาชน) และบริษัทย่อย

ภาพรวมของผลการดำเนินงานที่ผ่านมา

ในปี 2548 บริษัทปูนซิเมนต์ไทย จำกัด (มหาชน) และบริษัทย่อย มีกำไรสุทธิ เท่ากับ 32,236
ล้านบาท ลดลงร้อยละ 12 จากปีก่อน และกำไรจากการดำเนินงานก่อนรายการพิเศษ เท่ากับ
30,713 ล้านบาท ลดลงร้อยละ 9 จากปีก่อน
ตามผลประกอบการที่ลดลงของธุรกิจเคมีภัณฑ์และธุรกิจกระดาษ โดยเมื่อเทียบกับปีก่อน
ยอดขายสุทธิของเครือฯ เท่ากับ 218,265 ล้านบาท เพิ่มขึ้นร้อยละ 13
จากราคาผลิตภัณฑ์ที่เพิ่มสูงขึ้น ในขณะที่ EBITDA เท่ากับ 53,507 ล้านบาท ลดลงร้อยละ 2
ซึ่งเป็นผลจากต้นทุนด้านพลังงานที่ยังอยู่ในระดับสูง จึงส่งผลให้ต้นทุนการผลิตสูงขึ้นตามไป

เครือฯ มีส่วนได้เสียในกำไรของบริษัทร่วม (Equity Income) เท่ากับ 9,934 ล้านบาท
เพิ่มขึ้นร้อยละ 1 จากปีก่อน จากผลประกอบการที่ดีขึ้นของบริษัทร่วมในธุรกิจเคมีภัณฑ์ นอกจากนี้
เครือฯ มีเงินปันผลรับจากบริษัทร่วม (เครือฯ ถือหุ้นร้อยละ 20-50) ในปี 2548 เท่ากับ 6,571
ล้านบาท เพิ่มขึ้นร้อยละ 54 จากปีก่อน เนื่องจากบริษัทร่วมส่วนใหญ่มีผลการดำเนินงานที่ดีขึ้น

ในไตรมาสที่ 4 ของปี 2548 เครือฯ ตกลงที่จะขายเงินลงทุนในบริษัทมิลเลนเนียม สตีล จำกัด
(มหาชน) (MS) ทั้งหมดร้อยละ 41 ให้กับ Tata Steel Limited ซึ่งมีมูลค่าเท่ากับ 3,000
ล้านบาท และกำลังอยู่ระหว่างการรอมติอนุมัติในที่ประชุมผู้ถือหุ้นของ MS ที่จะมีขึ้นในครึ่งปีแรกของปี
2549

สำหรับต้นทุนขายในปีนี้ เท่ากับ 166,848 ล้านบาท เพิ่มขึ้นร้อยละ 22 จากปีก่อน
เนื่องจากปริมาณขายทั้งในประเทศและต่างประเทศเพิ่มขึ้น ค่าใช้จ่ายในการขายและบริหาร
เพิ่มขึ้นร้อยละ 12 จากปีก่อน ดอกเบี้ยจ่ายและค่าใช้จ่ายทางการเงิน เท่ากับ 4,762 ล้านบาท
ลดลง 1,114 ล้านบาท หรือร้อยละ 19 ณ สิ้นปี 2548 เครือฯ มีหนี้สินสุทธิ เท่ากับ 100,540
ล้านบาท ลดลงจากปี 2547 ซึ่งอยู่ที่ระดับ 100,579 ล้านบาท

ภาษีเงินได้ตั้งสำรองสำหรับปี 2548 เท่ากับ 7,702 ล้านบาท เพิ่มขึ้น 3,105 ล้านบาท
หรือร้อยละ 68 จากปีก่อน ประกอบด้วย (1) ภาษีเงินได้นิติบุคคลสำหรับปี เท่ากับ 4,063
ล้านบาท เพิ่มขึ้น 1,671 ล้านบาท หรือร้อยละ 70 (2) ภาษีเงินได้รอตัดบัญชี – สุทธิ เท่ากับ
3,639 ล้านบาท เพิ่มขึ้น 1,434 ล้านบาท หรือ ร้อยละ 65

ผลการดำเนินงานของกลุ่มธุรกิจ

ธุรกิจเคมีภัณฑ์

ในปี 2548 ผู้ผลิตในอุตสาหกรรมเคมีภัณฑ์ยังคงมีกำไรอยู่ในระดับสูง
โดยมีกำลังการผลิตใหม่เพิ่มมากขึ้น ตามความต้องการที่เพิ่มขึ้นในตลาดโลก โดยราคา HDPE
อยู่ระหว่าง 870 เหรียญสหรัฐต่อตัน (ในไตรมาสที่ 2) ถึง 1,160 เหรียญสหรัฐต่อตัน
(ในไตรมาสที่ 3) และราคาเฉลี่ยทั้งปีอยู่ที่ระดับ 1,034 เหรียญสหรัฐต่อตัน

สำหรับส่วนต่างราคาระหว่าง HDPE และ Naphtha (GAP) นั้นลดลง 28
เหรียญสหรัฐต่อตันจากปีก่อน โดยอยู่ที่ระดับ 548 เหรียญสหรัฐต่อตัน ในขณะที่
ส่วนต่างราคาระหว่าง Ethylene และ Naphtha (GAP) อยู่ที่ระดับ 425 เหรียญสหรัฐต่อตัน
ลดลง 118 เหรียญสหรัฐต่อตันจากปีก่อน ในปีนี้ราคา Naphtha ยังคงผันผวนตามราคาน้ำมันดิบ
ประกอบกับผลกระทบของพายุเฮอริเคนที่เกิดขึ้นในสหรัฐอเมริกา
ระหว่างเดือนสิงหาคมและกันยายนของปี จึงส่งผลให้ราคา Naphtha เพิ่มขึ้นสูงสุดที่ระดับ 617
เหรียญสหรัฐต่อตันในไตรมาสที่ 4 โดยมีราคาเฉลี่ยอยู่ที่ระดับ 486 เหรียญสหรัฐต่อตัน (เพิ่มขึ้น 97
เหรียญสหรัฐต่อตันจากปีก่อน) นอกจากนี้ ราคาเฉลี่ยของ Ethylene ลดลง 21
เหรียญสหรัฐต่อตันจากปีก่อน โดยอยู่ที่ระดับ 911 เหรียญสหรัฐต่อตัน
ซึ่งเป็นผลจากกำลังการผลิตใหม่จากประเทศจีนและอิหร่าน เพิ่มเข้ามาในตลาดถึง 3.8 ล้านตัน
รวมถึงปริมาณความต้องการผลิตภัณฑ์ประเภท Non-PE Derivatives ที่อ่อนตัวลง

สำหรับตลาด PTA นั้น ราคาตกต่ำอย่างมากในไตรมาสที่ 2 ของปี
เนื่องจากปัญหาความขัดแย้งทางการค้าระหว่างประเทศจีนกับสหรัฐอเมริกาและยุโรป อย่างไรก็ตาม
ตลาดค่อยๆ ฟื้นตัวขึ้นบ้าง นอกจากนี้ ธุรกิจ MMA มีปัญหาด้าน Supply ที่ตึงตัว
โดยไม่มีกำลังการผลิตใหม่เข้ามาในตลาด

ปี 2548 ยอดขายสุทธิของธุรกิจเคมีภัณฑ์ เท่ากับ 86,084 ล้านบาท เพิ่มขึ้นร้อยละ 15 จากปีก่อน
จากราคาสินค้าโดยรวมที่เพิ่มขึ้น โดย EBITDA เท่ากับ 19,653 ล้านบาท ลดลงร้อยละ 17
จากปีก่อน ซึ่งเป็นผลจาก Margin ที่ลดลง รวมถึงการปิดซ่อมบำรุงโรงงาน Naphtha Cracker
ในไตรมาสที่ 4 เป็นระยะเวลา 35 วัน อย่างไรก็ตาม ธุรกิจฯ มีส่วนได้เสียในกำไรของบริษัทร่วม
(Equity Income) เท่ากับ 6,811 ล้านบาท เพิ่มขึ้นร้อยละ 22 จากปีก่อน
จึงส่งผลให้กำไรจากการดำเนินงาน เท่ากับ 16,263 ล้านบาท ลดลงเพียงร้อยละ 10 จากปีก่อน

ปี 2548 ธุรกิจเคมีภัณฑ์ประกาศแผนโครงการลงทุนจำนวน 1,500 ล้านเหรียญสหรัฐ
เพื่อสร้างโรงงาน Naphtha Cracker ที่เน้นการผลิต Propylene โดยมีมูลค่าเงินลงทุน 1,100
ล้านเหรียญสหรัฐ โดยร่วมลงทุนกับ Dow Chemicals นอกจากนี้ ธุรกิจฯ จะลงทุนสร้างโรงงาน
Integrated Polyolefins โดยเน้นการผลิตสินค้าที่มีมูลค่าเพิ่ม (High-Value
Non-Commoditized Products) ซึ่งมีมูลค่าลงทุน เท่ากับ 400 ล้านเหรียญสหรัฐ
โดยทั้งสองโครงการนี้คาดว่าจะเริ่มดำเนินการผลิตได้ในปี 2553

ธุรกิจกระดาษ

ธุรกิจกระดาษในภาพรวมยังคงผลิตเต็มกำลังการผลิต โดยในปีนี้ มียอดขายสุทธิ เท่ากับ 40,306
ล้านบาท เพิ่มขึ้นร้อยละ 5 จากปีก่อน อย่างไรก็ตาม ต้นทุนพลังงานที่ยังคงอยู่ในระดับสูง
จึงส่งผลให้ EBITDA เท่ากับ 9,496 ล้านบาท ลดลงร้อยละ 4 จากปีก่อน
และกำไรจากการดำเนินงาน เท่ากับ 3,689 ล้านบาท ลดลงร้อยละ 11 จากปีก่อน

กระดาษพิมพ์เขียน: ปริมาณขายรวมใกล้เคียงกับปีก่อน มีปริมาณการส่งออกร้อยละ 16
ของปริมาณขายรวม ตลาดสำคัญ ได้แก่ สหรัฐอเมริกา ฮ่องกง สิงคโปร์ เวียดนาม และมาเลเซีย
ราคาผลิตภัณฑ์ปรับตัวลงเล็กน้อยอยู่ที่ตันละ 815 เหรียญสหรัฐ
เนื่องจากครึ่งปีหลังสิ่งพิมพ์เพื่อโฆษณาประชาสัมพันธ์ทางธุรกิจชะลอตัวลง

กระดาษอุตสาหกรรม: ปริมาณขายในประเทศเพิ่มขึ้นร้อยละ 10 มีปริมาณการส่งออกร้อยละ 21
ของปริมาณขายรวม ตลาดสำคัญอยู่ในภูมิภาคอาเซียน ซึ่งมีอัตราการเติบโตสูง
ราคาผลิตภัณฑ์ค่อนข้างคงที่ในระดับตันละ 410 เหรียญสหรัฐ

บรรจุภัณฑ์: ปริมาณขายเพิ่มขึ้นร้อยละ 4 เนื่องจากอุตสาหกรรมส่งออกขยายตัว โดยเฉพาะอาหาร
เครื่องใช้ไฟฟ้า และสินค้าอุปโภค จากการผ่อนปรนการกีดกันทางการค้าของประเทศ คู่ค้าหลัก
ได้แก่ สหรัฐอเมริกา และกลุ่มประเทศยุโรป รวมทั้งการเปิดเสรีทางการค้ากับญี่ปุ่น ธุรกิจฯ
ได้พัฒนาบริการสั่งซื้อสินค้าผ่านระบบ Product Catalog Ordering Service System: POS
เพื่อเพิ่มความสะดวกรวดเร็วแก่ลูกค้า รวมทั้งพัฒนาการออกแบบและการผลิต
จนได้รับรางวัลการออกแบบบรรจุภัณฑ์ทั้งระดับประเทศและระดับโลก

ปี 2548 ธุรกิจกระดาษประกาศแผนโครงการลงทุน 2 โครงการ ได้แก่
โครงการขยายกำลังการผลิตกระดาษอุตสาหกรรมและกล่องกระดาษให้ผลิตได้เพิ่มขึ้นอีก 100,000
ตัน และ 120,000 ตันตามลำดับ โดยมีมูลค่าลงทุน 2,900 ล้านบาท
และโครงการขยายกำลังการผลิตกระดาษพิมพ์เขียนให้ผลิตได้เพิ่มขึ้น 160,000 ตัน ซึ่งมีมูลค่าลงทุน
6,600 ล้านบาท โดยมีที่ตั้งโรงงานที่จังหวัดขอนแก่น

ธุรกิจซิเมนต์

ปี 2548 ปริมาณความต้องการปูนซีเมนต์เทาในประเทศ เท่ากับ 27.7 ล้านตัน เพิ่มขึ้นร้อยละ 6
จากปีก่อน โดยธุรกิจฯ มียอดขายปูนซีเมนต์เทาในประเทศ เท่ากับ 10.9 ล้านตัน เพิ่มขึ้นร้อยละ 8
จากปีก่อน ตามปริมาณความต้องการที่เพิ่มสูงขึ้นของภาครัฐในช่วงครึ่งปีแรก
โดยราคาปูนซีเมนต์เทาในประเทศเฉลี่ยในปีนี้ยังคงอยู่ในช่วง 1,650 - 1,700 บาทต่อตัน

สำหรับภาคการส่งออก ปริมาณการส่งออกปูนซีเมนต์เทาในปีนี้ เท่ากับ 6.7 ล้านตัน เพิ่มขึ้นร้อยละ
12 จากปีก่อน ซึ่งเป็นผลจากยอดส่งออกในไตรมาสที่ 4 เพิ่มขึ้นมาก โดยราคา FOB
ไม่เปลี่ยนแปลงมากนัก โดยอยู่ที่ 33 เหรียญสหรัฐต่อตัน

จากปริมาณขายภายในประเทศที่เพิ่มสูงขึ้น ส่งผลให้ ธุรกิจฯ มียอดขายสุทธิในปี 2548 เท่ากับ
41,630 ล้านบาท เพิ่มขึ้นร้อยละ 14 จากปีก่อน ในขณะที่ EBITDA ใกล้เคียงกับปีก่อน
เนื่องจากต้นทุนพลังงานที่เพิ่มขึ้น โดยกำไรจากการดำเนินงาน เท่ากับ 7,920 ล้านบาท
เพิ่มขึ้นร้อยละ 16 จากปีก่อน จากค่าเสื่อมราคาและค่าใช้จ่ายดอกเบี้ยลดลง

ปี 2548 ธุรกิจซิเมนต์ประกาศแผนโครงการลงทุนสร้างโรงงานผลิตซีเมนต์ในประเทศกัมพูชา
ซึ่งมีกำลังการผลิต 0.85 ล้านตัน โดยมีมูลค่าลงทุน เท่ากับ 3,200 ล้านบาท
ซึ่งคาดว่าจะเริ่มผลิตได้ในปี 2551

ธุรกิจผลิตภัณฑ์ก่อสร้างและธุรกิจจัดจำหน่าย

ปี 2548 ตลาดที่อยู่อาศัยเติบโตในอัตราที่ลดลงเมื่อเทียบกับปีก่อน
โดยยอดขายสุทธิของธุรกิจผลิตภัณฑ์ก่อสร้างในปีนี้ เพิ่มขึ้นร้อยละ 8 จากปีก่อน ทั้งนี้
เป็นผลจากยอดขายของหลังคาและกระเบื้องเซรามิกลดลง และจากต้นทุนผลิตที่สูงขึ้น จึงส่งผลให้
EBITDA และกำไรจากการดำเนินงานใกล้เคียงกับปีก่อน

ปี 2548
ธุรกิจผลิตภัณฑ์ก่อสร้างประกาศแผนโครงการลงทุนเพื่อทดแทนและปรับปรุงกระบวนการผลิตกระเบื้องหลังคาซีเมนต์ใยธรรมชาติ
(Fibre-Cement Roofing Tile) ซึ่งมีมูลค่าลงทุนประมาณ 1,100 ล้านบาท
โดยคาดว่าจะเริ่มผลิตได้ในครึ่งปีแรกของปี 2550

สำหรับธุรกิจจัดจำหน่ายในปีนี้ยังคงเติบโตอย่างต่อเนื่อง โดยยอดขายสุทธิในปีนี้ เท่ากับ 76,070
ล้านบาท เพิ่มขึ้นร้อยละ 11 จากปีก่อน และ EBITDA เท่ากับ 1,546 ล้านบาท ใกล้เคียงกับปีก่อน
ซึ่งเป็นผลจากค่าขนส่งที่เพิ่มสูงขึ้น ในขณะที่กำไรจากการดำเนินงาน เท่ากับ 1,079 ล้านบาท
เพิ่มขึ้น 111 ล้านบาท หรือเพิ่มขึ้นร้อยละ 12 จากปีก่อน

บริษัทซิเมนต์ไทยการตลาด: มียอดขายเพิ่มขึ้นร้อยละ 10
โดยส่วนหนึ่งมาจากการขยายตัวของการก่อสร้างทั้งภาครัฐและเอกชน

บริษัทซิเมนต์ไทยโลจิสติกส์: มียอดขายเพิ่มขึ้นร้อยละ 30 จากยอดขนส่งในประเทศร้อยละ 66
และยอดขนส่งเพื่อการนำเข้า-ส่งออกร้อยละ 34

บริษัทค้าสากลซิเมนต์ไทย: มียอดขายเพิ่มขึ้นร้อยละ 16 เป็นสินค้านอกเครือฯ ร้อยละ 43
ตลาดหลักอยู่ที่ภูมิภาคอินโดจีน เอเชียใต้ และอเมริกา
โดยมีอัตราส่วนระหว่างการนำเข้าและส่งออกเป็น 31:69

ฐานะการเงิน

สินทรัพย์

ณ สิ้นปี 2548 เครือฯ
มีการเปลี่ยนแปลงนโยบายบัญชีการบันทึกสินทรัพย์ถาวรจากปัจจุบันใช้วิธีตีราคาสินทรัพย์ใหม่เป็นวิธีราคาทุน
โดยจะปรับสินทรัพย์ที่ตีราคาเพิ่มออกจากงบการเงินของเครือฯ ประจำปี 2548 และจะ Restate
งบการเงินปีก่อนที่นำมาเปรียบเทียบ การเปลี่ยนแปลงนี้จะมีผลเฉพาะตัวเลขที่งบดุลเท่านั้น
แต่ไม่มีผลกับงบกำไรขาดทุนแต่อย่างใด ซึ่งส่งผลให้สินทรัพย์รวมและส่วนของ ผู้ถือหุ้นลดลง ประมาณ
75,000 ล้านบาท โดย ณ 31 ธันวาคม 2548 บริษัทและบริษัทย่อยมีสินทรัพย์รวม จำนวน
199,370 ล้านบาท เพิ่มขึ้นจากปีก่อนร้อยละ 4 โดยสินทรัพย์ส่วนใหญ่เป็นที่ดิน อาคารและอุปกรณ์ –
ราคาทุน – สุทธิ ร้อยละ 41 และเงินลงทุนซึ่งบันทึกโดยวิธีส่วนได้เสีย ร้อยละ 22 ทั้งนี้
กลุ่มธุรกิจที่มีสินทรัพย์รวมมากที่สุด ได้แก่ ธุรกิจเคมีภัณฑ์ ธุรกิจซิเมนต์ และธุรกิจกระดาษ ตามลำดับ

สินทรัพย์หมุนเวียน: ณ สิ้นปี 2548 เท่ากับ 54,965 ล้านบาท เพิ่มขึ้นร้อยละ 6 จากปีก่อน
โดยส่วนใหญ่เป็นสินค้าคงเหลือ – สุทธิ ร้อยละ 54 ลูกหนี้และตั๋วเงินรับการค้า – สุทธิ ร้อยละ 31
ทั้งนี้ บริษัทและบริษัทย่อยได้ตั้งค่าเผื่อหนี้สงสัยจะสูญสำหรับลูกหนี้การค้า ณ วันที่ 31 ธันวาคม 2548
ไว้แล้วจำนวนเงินประมาณ 1,179 ล้านบาท
ซึ่งเป็นไปตามนโยบายทางบัญชีของการตั้งค่าเผื่อหนี้สงสัยจะสูญของบริษัทซึ่งคาดว่าเพียงพอแล้ว

เงินลงทุนซึ่งบันทึกโดยวิธีส่วนได้เสีย: ณ สิ้นปี 2548 เท่ากับ 42,885 ล้านบาท เพิ่มขึ้น 7,292
ล้านบาท หรือร้อยละ 20
ซึ่งเป็นผลจากเงินลงทุนในหุ้นทุนตามวิธีส่วนได้เสียในบริษัทร่วมเพิ่มขึ้นที่สำคัญ ได้แก่
ธุรกิจเคมีภัณฑ์มีเงินลงทุนเพิ่ม 9,338 ล้านบาทจากปีก่อน
จากการเพิ่มขึ้นของส่วนแบ่งกำไรจากเงินลงทุนตามวิธีส่วนได้เสีย 6,811 ล้านบาท
และจากการปรับปรุงโครงสร้างการดำเนินธุรกิจ เครือฯ
ได้ขายเงินลงทุนในหุ้นทุนของบริษัทสยามลวดเหล็กอุตสาหกรรม จำกัด บริษัทสยามมิชลินกรุ๊ป จำกัด
และอื่นๆ ขายเงินลงทุนในหุ้นทุนบางส่วนของบริษัทไอทีวัน จำกัด และบริษัทเอส ไอ แอล
ที่ดินอุตสาหกรรม จำกัด

เงินลงทุนระยะยาวอื่น: ลดลง 6,240 ล้านบาท หรือร้อยละ 54 จากปีก่อน
ส่วนใหญ่เป็นผลจากเงินลงทุนระยะยาวที่ตีมูลค่าด้วยวิธีมูลค่ายุติธรรมมีมูลค่าลดลง
(บริษัทอะโรเมติกส์ (ประเทศไทย) จำกัด (มหาชน) ลดลง 2,473 ล้านบาท
และบริษัทไทยโอเลฟินส์ จำกัด (มหาชน) ลดลง 3,781 ล้านบาท)

สินทรัพย์ไม่มีตัวตน: ลดลง 3,256 ล้านบาท หรือร้อยละ 26
ส่วนใหญ่เนื่องมาจากภาษีเงินได้รอตัดบัญชี - สุทธิ ลดลง 3,286 ล้านบาท หรือร้อยละ 42
จากปีก่อน เงินประกัน เงินเรียกชดเชยและรายจ่าย รอตัดบัญชี – สุทธิ เพิ่มขึ้น 503 ล้านบาท
หรือร้อยละ 22 จากปีก่อน ในขณะที่ค่าความนิยม – สุทธิลดลง 473 ล้านบาท หรือร้อยละ 18
จากปีก่อน

หนี้สิน

หนี้สินรวม ณ สิ้นปี 2548 เท่ากับ 128,677 ล้านบาท เพิ่มขึ้นร้อยละ 2 จากปีก่อน
โดยหนี้สินหมุนเวียนเพิ่มขึ้น 13,363 ล้านบาท ซึ่งส่วนใหญ่ประกอบด้วย เจ้าหนี้การค้าที่เพิ่มขึ้น
4,099 ล้านบาท และหุ้นกู้ส่วนที่ถึงกำหนดชำระภายในหนึ่งปีที่เพิ่มขึ้น 10,315 ล้านบาท
สำหรับหุ้นกู้ของเครือฯ ณ 31 ธันวาคม 2548 มีมูลค่าเท่ากับ 86,000 ล้านบาท (เทียบกับปี 2547
ที่มีมูลค่าเท่ากับ 85,500 ล้านบาท) ซึ่งเป็นหุ้นกู้ที่ออกโดยบริษัทปูนซิเมนต์ไทย จำกัด (มหาชน)
จำนวน 81,000 ล้านบาท (ระหว่างปี 2548 ออกหุ้นกู้ใหม่ จำนวน 20,000 ล้านบาท
มีระยะเวลา 4 ปี โดยออกหุ้นกู้ในเดือนเมษายน จำนวน 10,000 ล้านบาท
ที่อัตราดอกเบี้ยคงที่ร้อยละ 4.75 และในเดือนตุลาคม อีกจำนวน 10,000 ล้านบาท
ที่อัตราดอกเบี้ยคงที่ร้อยละ 5.25 ทั้งนี้ เพื่อไถ่ถอนหุ้นกู้เดิมที่ครบกำหนดไถ่ถอน จำนวน 19,500
ล้านบาท) และเป็นหุ้นกู้ที่ออกโดยบริษัทเยื่อกระดาษสยาม จำกัด (มหาชน) อีก 5,000 ล้านบาท

สภาพคล่อง

ในปี 2548 บริษัทและบริษัทย่อยมีกระแสเงินสดและรายการเทียบเท่าเงินสด ณ วันสิ้นปี เท่ากับ
2,553 ล้านบาท ลดลงจากปีก่อน 912 ล้านบาท
โดยเป็นผลมาจากบริษัทและบริษัทย่อยมีกระแสเงินสดสุทธิที่ได้มาจากการดำเนินงาน เท่ากับ
39,747 ล้านบาท เพิ่มขึ้นจากปีก่อน 2,489 ล้านบาท
ในขณะที่มีกระแสเงินสดสุทธิที่ใช้ไปในกิจกรรมลงทุนในปีนี้ เท่ากับ 7,932 ล้านบาท
เทียบกับปีก่อนซึ่งกระแสเงินสดสุทธิใช้ไปในกิจกรรมลงทุน เท่ากับ 5,197 ล้านบาท
ซึ่งส่วนหนึ่งเป็นผลจากการเครือฯ มีการซื้อที่ดิน อาคาร และอุปกรณ์เพิ่มขึ้น นอกจากนี้
กระแสเงินสดสุทธิที่ใช้ไปในกิจกรรมจัดหาเงินจำนวน 32,727 ล้านบาท เทียบกับ 30,903
ล้านบาทของปีที่ผ่านมา โดยส่วนหนึ่งเป็นผลจากการจ่ายเงินปันผล จำนวน 20,400 ล้านบาท

สำหรับลูกหนี้ที่มียอดค้างชำระนาน ณ วันที่ 31 ธันวาคม 2548 แยกตามอายุหนี้ที่ค้างชำระได้ดังนี้

  มากกว่า 3 เดือนถึง 6 เดือน 26 ล้านบาท

  มากกว่า 6 เดือนถึง 12 เดือน 71 ล้านบาท

  มากกว่า 1 ปีขึ้นไป 1,221 ล้านบาท

  รวม 1,318 ล้านบาท

สำหรับอัตราส่วนสภาพคล่อง พบว่าบริษัทและบริษัทย่อยมีอัตราส่วนสภาพคล่องคิดเป็น 0.86 เท่า
ในขณะที่มีอัตราส่วนสภาพคล่องกระแสเงินสดคิดเป็น 0.70 เท่า ทั้งนี้ บริษัทและบริษัทย่อยมี Cash
Cycle อยู่ที่ประมาณ 28 วัน (ระยะเวลาในการเรียกเก็บหนี้เฉลี่ย +
ระยะเวลาในการขายสินค้าเฉลี่ย – ระยะเวลาในการชำระหนี้เฉลี่ย)
จากกระแสเงินสดและอัตราส่วนสภาพคล่องต่างๆ ได้สร้างความมั่นใจว่าบริษัท
และบริษัทย่อยมีสภาพคล่องที่พอเพียงต่อการดำเนินงาน ทั้งนี้
บริษัทและบริษัทย่อยมีวงเงินเบิกเกินบัญชีกับธนาคารหลายแห่งจำนวน 4,200 ล้านบาท นอกจากนี้
บริษัทยังคงมีความสามารถในการทำกำไรอยู่ในเกณฑ์ที่ดี และมีประสิทธิภาพในการดำเนินงานสูงขึ้น

แหล่งที่มาของเงินทุน

สถานะหนี้สินสุทธิ (หนี้สินที่มีดอกเบี้ย หักเงินสด รายการเทียบเท่าเงินสด และเงินลงทุนชั่วคราว)
ของบริษัทและบริษัทย่อย ณ สิ้นปี 2548 ลดลงเหลือ 100,540 ล้านบาท เปรียบเทียบกับปี 2547
ซึ่งอยู่ที่ระดับ 100,579 ล้านบาท

อัตราส่วนหนี้สินต่อส่วนของผู้ถือหุ้น เท่ากับ 1.82 เท่า เทียบกับปีก่อนซึ่งอยู่ที่ 1.94 เท่า
โดยอัตราส่วนดังกล่าวยังคงอยู่ในระดับต่ำ
ซึ่งสะท้อนให้เห็นถึงโครงสร้างทางการเงินที่ดีของเครือซิเมนต์ไทย เครือฯ
มีดอกเบี้ยจ่ายและค่าใช้จ่ายทางการเงินในปี 2548 เท่ากับ 4,762 ล้านบาท
ลดลงจากปีก่อนซึ่งเท่ากับ 5,876 ล้านบาท และอัตราส่วนความสามารถในการชำระดอกเบี้ยอยู่ที่
10.05 เท่า เทียบกับปีก่อนซึ่งอยู่ที่ 7.72 เท่า

จากฐานะทางการเงินและผลการดำเนินงานที่ดีในปี 2548
คณะกรรมการบริษัทมีมติให้เสนอที่ประชุมสามัญผู้ถือหุ้น เพื่ออนุมัติการจ่ายเงินปันผลสำหรับปี 2548
ในอัตราหุ้นละ 15 บาท จำนวนเงินรวม 18,000 ล้านบาท
ซึ่งบริษัทได้จ่ายเป็นเงินปันผลระหว่างกาลไปแล้ว ในอัตราหุ้นละ 7.50 บาท จำนวนเงินรวม
9,000 ล้านบาท เมื่อวันที่ 23 สิงหาคม 2548 และจะจ่ายเงินปันผลงวดสุดท้ายอีกในอัตราหุ้นละ
7.50 บาท โดยกำหนดจ่ายในวันที่ 20 เมษายน 2549 จำนวนเงินรวม 9,000 ล้านบาท
ทั้งหมดส่งผลให้เครือฯ จ่าย เงินปันผลในปีนี้ คิดเป็นอัตราร้อยละ 59 ของกำไรจากการดำเนินงาน

นอกจากนี้ เครือฯ จะนำผลการดำเนินงานของบริษัทไทยพลาสติกและเคมีภัณฑ์ จำกัด (มหาชน)
(TPC) และบริษัทไทยบริติช ซีเคียวริตี้ พริ้นติ้ง จำกัด (มหาชน) (TBSP) มาจัดทำงบการเงินรวม
โดยจะเริ่มตั้งแต่ไตรมาสที่ 1 ปี 2549 ซึ่งสอดคล้องกับมาตรฐานบัญชีเรื่องการมีอำนาจควบคุม

โดยสรุปผลการดำเนินงานและฐานะทางการเงินของบริษัทปูนซิเมนต์ไทย จำกัด (มหาชน)
และบริษัทย่อยในปี 2548 ลดลงเมื่อเทียบกับปีก่อน
ส่วนหนึ่งเป็นผลจากต้นทุนพลังงานที่ยังคงอยู่ในระดับสูง จึงส่งผลให้ต้นทุนผลิตสูงขึ้นตามไปด้วย
นอกจากนี้ ธุรกิจเคมีภัณฑ์มีผลประกอบการที่ลดลงจากปีก่อน
ซึ่งส่วนหนึ่งเป็นผลจากการปิดซ่อมบำรุงโรงงานโอเลฟินส์ ในไตรมาสที่ 4 ของปี 2548
อย่างไรก็ตาม ภายใต้กลยุทธ์การดำเนินธุรกิจและนโยบายการเงินที่มีประสิทธิภาพและรอบคอบ
โดยมีการนำเครื่องมือทางการเงินต่างๆ
มาใช้เพื่อลดความเสี่ยงจากการเปลี่ยนแปลงของอัตราดอกเบี้ยและความผันผวนของอัตราแลกเปลี่ยนอย่างเหมาะสม
จึงส่งผลให้เครือฯ มีความเสี่ยงด้านการเงินลดลง และจะทำให้ฐานะทางการเงินของเครือฯ
แข็งแกร่งมากขึ้นและสามารถเพิ่มมูลค่าโดยรวมให้แก่ผู้ถือหุ้นตลอดจนสนับสนุนและพัฒนาเศรษฐกิจของประเทศให้รุ่งเรืองต่อไป

ค่าตอบแทนของผู้สอบบัญชี (สิ้นสุดวันที่ 31 ธันวาคม 2548)

1. ค่าตอบแทนจากการสอบบัญชี (Audit Fee)

บริษัทและบริษัทย่อยจ่ายค่าตอบแทนการสอบบัญชีให้แก่สำนักงานสอบบัญชีที่ผู้สอบบัญชีสังกัด
บุคคลหรือกิจการที่เกี่ยวข้องกับผู้สอบบัญชีและสำนักงานสอบบัญชีที่ผู้สอบบัญชีสังกัด
ในรอบปีบัญชีที่ผ่านมามีจำนวนเงินรวม 24,440,985 บาท ทั้งนี้
ไม่รวมค่าตอบแทนที่จ่ายโดยบริษัทร่วม

2. ค่าบริการอื่นๆ (Non-audit Fee)

บริษัทและบริษัทย่อยไม่มีการรับบริการอื่นจากสำนักงานสอบบัญชีที่ผู้สอบบัญชีสังกัด
บุคคลหรือกิจการที่เกี่ยวข้องกับผู้สอบบัญชีและสำนักงานสอบบัญชีที่ผู้สอบบัญชีสังกัดในรอบปีบัญชีที่ผ่านมา